Paia-aansoek vir inligting oor Ivermektien ingedien | Maroela Media
Die burgerregteorganisasie AfriForum se regspan het 'n formele aansoek ingevolge die Wet op Bevordering van Inligting (Paia) gebring om dokumente en ander inligting te bekom wat gebruik is om die effektiwiteit van ivermektien in die voorkoming en behandeling van Covid-19 te bepaal.
Die aansoek is na die Ministeriële Advieskomitee (MAK) oor Covid-19 en die Suid-Afrikaanse Gesondheidsproduktereguleringsowerheid (Sahpra) gestuur. Dié organisasies meen daar is nog nie genoeg bewyse dat ivermektien wel suksesvol vir dié doel aangewend kan word nie. Daarom, meen AfriForum, is dokters nog huiwerig om die middel voor te skryf.
"Daar het die afgelope paar maande verdere inligting oor ivermektien se positiewe impak op die voorkoming en behandeling van Covid-19 aan die lig gekom," sê Barend Uys, hoof van navorsing by AfriForum. 'n Voorbeeld hiervan is 'n meta-ontleding wat Saterdag in die American Journal of Therapeutics gepubliseer is. Die ontleding het bevind dat sterfterisiko met 62% en infeksierisiko met 86% verminder kan word deur ivermektien te gebruik."
AfriForum en die doktersgroep I Can Make a Difference het reeds op 12 Mei 'n skriftelike versoek aan gesondheidsowerhede, insluitend Sahpra en die departement van gesondheid gerig, waarin hulle versoek dat ivermektien vir die behandeling van Covid-19 aanbeveel moet word, aangesien daar bewyse is wat daarop dui dat die volgende vlaag van Covid-19-infeksies in Suid-Afrika begin het.
Hierop het prof. Helen Rees, raadsvoorsitter van Sahpra, aangedui dat die MAK, Sahpra, die nasionale komitee vir die lys van noodsaaklike medisyne (NEMLC) en die Suid-Afrikaanse vereniging vir aansteeklike siektes (IDSSA) almal die beskikbare data oor ivermektien vir die behandeling en voorkoming van Covid-19 onafhanklik hersien het en daarom nie geneë is om dit te gebruik nie.
Barend Uys (Foto: Verskaf)
AfriForum en I Can Make a Difference het toe 'n versoek aan die betrokke instellings gerig om hul hersieningsdokumente oor ivermektien beskikbaar te maak.
Die NEMLC het AfriForum na die departement van gesondheid se webwerf verwys.
Hierop is 'n verouderde ivermektien-hersieningsdokument wat van 25 Januarie dateer beskikbaar. Die IDSSA het aangedui dat dié instelling nie oor so 'n dokument beskik nie.
Herhaaldelike skriftelike navrae aan Sahpra en die MAK oor die kwessie het sedertdien grotendeels onbeantwoord gebly.
Uys sê deur 'n kombinasie van heraangewende medisynes te gebruik in die voorkoming en vroeë behandeling van Covid-19, kan die druk op hospitale verlig en lewens gered word. "Alles dui daarop dat die owerhede se huidige aanbevelings oor ivermektien op verouderde inligting berus. Indien ivermektien deur al vier die genoemde instellings beoordeel is, sou die dokumente wat daarop betrekking het immers beskikbaar wees en aangestuur kon word. Die vraag moet gevra word of die publiek opsetlik mislei word, en of mense wat leiersposisies beklee nie weet wat aangaan nie," sê Uys.
AfriForum moedig mediese dokters en die publiek aan om verantwoordelikheid te neem en self navorsing te doen oor voorkoming en doeltreffende vroeë behandeling van Covid-19 deur middel van veilige, bekende en bekostigbare heraangewende medisyne. Goeie bronne van inligting is die FLCCC in die VSA, BIRD in die Verenigde Koninkryk en die webwerf https://c19early.com/.
Covid-19-statistieke: Nuwe gevalle neem steeds toe
Meer mans as vroue sterf vóór Covid-19
Wow! Was dit nie vir ivermektien nie was ek n wewenaar vandag! Dokters maak dit af as snert. Ek moes dit by die hospitaal in smokkel en my vroutjie wat kronies siek is het deur getrek! Prys die Here vir ivermektien. Dit stop nie daar nie, my suster het by die dood om gedraai met borsluis koors en ivermektien het gehelp.
Ek is daarvan oortuig dat die publiek van meet af aan mislei word. Daarmee bedoel ek geensins dat Covid-19 nie bestaan nie. Die gesondheidsowerhede is suinig met die waarheid. Dankie Afriforum vir wat julle doen.
Ivermectin werk bo alle twyfel! My vrou is 'n diabeet met genoeg probleme. Sy het positief getoets, het vinnig in die verkeerde rigting beweeg. Een 6mg Ivermectin en sy het begin beter voel. Na 4 ure het sy haar kop opgelig en sy kon weer mooi asem haal! Sy is nou op dag 6. Lyfseer, bietjie slym hoes, maar beslis nie in die hospitaal nie!
Ivermectin word al jare en jate gebruik. Daar is al hoeveel studies gedoen en word in baie lande aan beveel. Nou, hier by ons wil hulle nie hê ons moet dit gebruik nie, maar eerder ongetoetsde inentings. Hoekom? Die regering maak meer geld uit inentings en dit is beter om mense paranoïes te hou. Daar is geen doel daarin om vir mense te sê dat daar n veilige medisyne is nie. Sodra dit gebeur kan ons weer normaal aangaan met ons lewens, ophou met die al ewige hande was en dra van vervloekte maskers. En dit wil die regering nie.… Lees meer »
Ivermektien is 'n wit boere ding. Ek vermoed dat daar bitter min of selfs geen regstellende aksie en BEE in die vervaardiging en verspreiding van ivermektien is. Daarom word dit nie gebruik om Corona te beveg nie.